***Blood Fire Death*** είναι ο τίτλος του τέταρτου στούντιο άλμπουμ του σουηδικού metal συγκροτήματος Bathory, το οποίο κυκλοφόρησε στις 8 Οκτωβρίου του 1988 μέσω της δισκογραφικής εταιρείας "Under One Flag".

Ο δίσκος
--------

Το "*Blood Fire Death*" αποτέλεσε ένα από τα πρώτα δείγματα του viking metal και ξεκίνησε μία δημιουργική περίοδο για τους Bathory, της οποίας η πληθώρα επιλογών και νέων συνθέσεων οδήγησε τον Quorthon στο να μην κυκλοφορήσει έναν ολόκληρο δίσκο, τον οποίο συνέθεσε το 1989, μέχρι το 1996, με τίτλο "*Blood on Ice*".

Το άλμπουμ περιλαμβάνει δραματικές ενορχηστρώσεις και ηχητικά εφέ επικού ύφους, ανοίγοντας με την τρίλεπτη εισαγωγή του "*Odens Ride Over Nordland*" και συνεχίζοντας με τραγούδια που ισορροπούν ανάμεσα στο black metal των προηγούμενων δίσκων τους και το viking metal των επόμενων, παρουσίασε ένα σύνολο με καθαρή, επαγγελματική παραγωγή για πρώτη φορά. Μία άλλη διαφορά σε σχέση με τους προηγούμενους δίσκους τους ήταν η φωνητική προσέγγιση του Quorthon, ο οποίος τραγούδησε με καθαρά φωνητικά στο "*A Fine Day to Die*".

Στιχουργικά, το άλμπουμ βασίζεται στη σκανδιναβική μυθολογία αφήνοντας στο παρελθόν την ενασχόληση του Quorthon με την αποκρυφιστική και σατανιστική θεματολογία. Το "*Blood Fire Death*" αποτέλεσε έναν από τους πρώτους heavy metal δίσκους οι οποίοι εξερευνούσαν θέματα που είχαν να κάνουν με τους Βίκινγκ και οδήγησαν στην επίσημη δημιουργία του viking metal με τον επόμενο δίσκο του συγκροτήματος με τίτλο "*Hammerheart*".

Ανάλυση τραγουδιών
------------------

Ο δίσκος ξεκινάει με την ατμοσφαιρική εισαγωγή του "*Odens Ride Over Nordland*", πριν μπει το επικό "*A Fine Day to Die*", ένα μέσης ταχύτητας ρυθμικό κομμάτι διάρκειας σχεδόν εννέα λεπτών με επιθετικά φωνητικά. Οι τρεις πρώτες στροφές του τραγουδιού προέρχονται από το "*τραγούδι της Κασίλντα*" του "*Ο Βασιλιάς στα κίτρινα*" του Ρόμπερτ Τσέιμπερς.

Ακολουθεί το "*The Golden Walls of Heaven*", ένα black metal τραγούδι με μεγάλη ταχύτητα, του οποίου το πρώτο γράμμα από κάθε στίχο σχηματίζει τη λέξη "Satan". Οι στίχοι του αναφέρονται στον Αρμαγεδδών και τον πόλεμο μεταξύ παράδεισου και κόλασης, ενώ το κομμάτι περιλαμβάνει τρία σόλο κιθαρας.

Το "*Pace 'Till Death*" είναι άλλο ένα thrash/black metal κομμάτι και ακολουθεί το ύφος του προηγούμενου τραγουδιού, με στίχους οι οποίοι περιγράφουν τον εθισμό στην ταχύτητα, ενώ το "*Holocaust*" κλείνει μία τριάδα γρήγορων κομματιών, έχοντας αποκαλυπτικούς στίχους.

Ακολουθεί το "*For All Those Who Died*", ένα μέσου ρυθμού τραγούδι με τα χαρακτηριστικά ακραία φωνητικά του Quorthon να αναφέρονται στα θύματα του πολέμου των θρησκειών ανά τους αιώνες, την Ιερά Εξέταση, κ.α..

Το "*Dies Irae*" είναι ένα ακόμη πολύ γρήγορο και επιθετικό κομμάτι, στο μέσο του οποίου υπάρχει ένα mid-tempo πέρασμα με ένα μελωδικό ριφ της κιθάρας του Quorthon, πριν συνεχίσει σε μεγάλη ταχύτητα λίγο πριν το τέλος. Ο τίτλος μεταφράζεται στα λατινικά ως "Ημέρα της Οργής".

Το ομώνυμο τραγούδι είναι ένα επικό κομμάτι του οποίου η διάρκεια ξεπερνάει τα δέκα λεπτά. Το κομμάτι ξεκινάει με ακουστική κιθάρα και απόκοσμες ψαλμωδίες, πριν ξεσπάσει σε ένα μέσου ρυθμού τραγούδι με τον Quorthon να παρουσιάζει τα λιγότερο επιθετικά φωνητικά του σε όλο τον δίσκο. Περίπου στα επτά λεπτά, υπάρχει ένα αργό κιθαριστικό ξέσπασμα πριν επιστρέψει στα βασικό ριφ και ολοκληρωθεί με ακουστικές κιθάρες. Οι στίχοι του αναφέρονται στη μάχη των καταπιεσμένων και υποδουλωμένων κατά των δυναστών τους.

Το άλμπουμ κλείνει με ένα μικρό κομμάτι διάρκειας ενός λεπτού.

Τραγούδια του δίσκου
--------------------

**1. Odens Ride Over Nordland** *(Quorthon)* - 3:00  

**2. A Fine Day to Die** *(Quorthon)* - 8:36  

**3. The Golden Walls of Heaven** *(Quorthon)* - 5:23  

**4. Pace 'Till Death** *(Quorthon)* - 3:40  

**5. Holocaust** *(Quorthon)* - 3:26  

**6. For All Those Who Died** *(Quorthon)* - 4:57  

**7. Dies Irae** *(Quorthon)* - 5:12  

**8. Blood Fire Death** *(Quorthon)* - 10:30  

**9. Outro** *(Quorthon)* - 0:58

Τα μέλη των Bathory
-------------------

Οι μουσικοί οι οποίοι ηχογράφησαν το "*Blood Fire Death*" είναι οι εξής:

* **Quorthon** - κιθάρα, φωνητικά
* **Kothaar** - μπάσο
* **Vvornth** - τύμπανα

Παραπομπές
----------

1. ↑  The King in Yellow - The HP Lovecraft Wiki - Wikia
2. ↑  Bathory – The Golden Walls Of Heaven - song meaning
3. ↑  «Bathory - For All Those Who Died Lyrics | MetroLyrics». Αρχειοθετήθηκε από το πρωτότυπο στις 18 Ιουνίου 2014. Ανακτήθηκε στις 18 Σεπτεμβρίου 2014.
4. ↑  Bathory - Dies Irae Lyrics | SongMeanings
5. ↑  Blood Fire Death - Review by KK - Encyclopaedia Metallum
6. ↑  Bathory - Blood Fire Death Lyrics | SongMeanings

Πηγές
-----

* Blood Fire Death - Bathory | Songs, Reviews, Credits, Awards | AllMusic
* Bathoy - History archive - Bathory
* Bathory - Blood Fire Death - Reviews - Encyclopaedia Metallum: The Metal Archives

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
Bathory |
| --- |
|  |
| 
* **Quorthon**

* The Animal
* Freddan/Hanoi
* Ribban
* Adde
* Kothaar
* Vans McBurger
* Stefan Larsson
* Paul Pålle Lundburg
* Vvornth
 |
|  |
| Ηχογραφήσεις σε στούντιο | 
* *Bathory* (1984)
* *The Return* (1985)
* *Under the Sign of the Black Mark* (1987)
* *Blood Fire Death* (1988)
* *Hammerheart* (1990)
* *Twilight of the Gods* (1991)
* *Requiem* (1994)
* *Octagon* (1995)
* *Blood on Ice* (1996)
* *Destroyer of Worlds* (2001)
* *Nordland I* (2002)
* *Nordland II* (2003)
 |
|  |
| Συλλογές | 
* *Touch of Death* (1992)
* *Jubileum Volume I* (1992)
* *Jubileum Volume II* (1993)
* *Jubileum Volume III* (1998)
* *Katalog* (2003)
* *In Memory of Quorthon* (2006)
 |

 |